b'\n_START_ARTICLE_\nBiserica de lemn din Ciocadia\n_START_PARAGRAPH_\nBiserica de lemn din Ciocadia, comuna Benge\xc8\x99ti-Ciocadia, jude\xc8\x9bul Gorj, a fost construit\xc4\x83 \xc3\xaen 1763. Are hramul \xe2\x80\x9ePogor\xc3\xa2rea Sf\xc3\xa2ntului Duh\xe2\x80\x9d \xc8\x99i \xe2\x80\x9eSf\xc3\xa2ntul Nicolae\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09277.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica se p\xc4\x83streaz\xc4\x83 \xc3\xaen cimitirul din Ciocadia de Sus sau Mogo\xc8\x99 cum mai este cunoscut (dup\xc4\x83 numele fostului sat). Conform tradi\xc8\x9biei ar fi de pe la 1600, dar dimensiunile (lungimea navei 8,10 m, l\xc4\x83\xc8\x9bimea 4,90 m) \xc8\x99i alc\xc4\x83tuirea confirm\xc4\x83 mai degrab\xc4\x83 datarea de la mijlocul secolului XVIII. Se remarc\xc4\x83 prin forma altarullui: decro\xc8\x99at (0,50 m), pe o mic\xc4\x83 \xc3\xaen\xc4\x83l\xc8\x9bime a p\xc4\x83r\xc8\x9bii de jos, \xc8\x99i \xc3\xaen continuarea navei, prin cele \xc8\x99apte b\xc3\xa2rne de sus. Acoperirea interioar\xc4\x83 este alc\xc4\x83tuit\xc4\x83 dintr-o bolt\xc4\x83 \xc3\xaen leag\xc4\x83n peste nav\xc4\x83, un trunchi de con \xc8\x99i trei f\xc3\xa2\xc8\x99ii curbe peste altar \xc8\x99i b\xc3\xa2rne peste proscomidie \xc8\x99i diaconicon. Deasupra pronaosului a fost ad\xc4\x83ugat\xc4\x83 o clopotni\xc8\x9b\xc4\x83, f\xc4\x83r\xc4\x83 a se recurge la modificarea bol\xc8\x9bii respective, clopotni\xc8\x9ba fiind sus\xc8\x9binut\xc4\x83 de un suport pe tiran\xc8\x9bi. Elementele prispei: fruntarele simple \xc8\x99i st\xc3\xa2lpii cu baze \xc8\x99i capitele marcate prin forme geometrice, pot fi atribuite repara\xc8\x9biilor de la mijlocul secolului trecut. _NEWLINE_Patrimoniul pictat al bisericii cuprinde t\xc3\xa2mpli\xc8\x99oara din pronaos, cu chipuri de sfin\xc8\x9bi \xc8\x99i panouri \xc8\x99i chenare cu flori, u\xc8\x99ile \xc3\xaemp\xc4\x83r\xc4\x83te\xc8\x99ti \xc8\x99i numeroasele icoane din naos ce pot fi atribuite lui Constantin zugravu din Novaci._NEWLINE_T\xc3\xa2mpla actual\xc4\x83 dateaz\xc4\x83 din 1850, aceea\xc8\x99i fiind \xc8\x99i data unui epitaf. Autorul picturii registrelor t\xc3\xa2mplei \xc8\x99i a icoanelor pr\xc4\x83znicar nu este cunoscut, fiind probabil unul dintre numero\xc8\x99ii zugravi olteni, p\xc4\x83str\xc4\x83tori ai tradi\xc8\x9biilor artei br\xc3\xa2ncovene\xc8\x99ti._NEWLINE__NEWLINE_\xc3\x8en altar exist\xc4\x83 dou\xc4\x83 icoane, datate 1860 \xc8\x99i semnate: Marin zugravu.'